ΑΠΟΦΑΣΗ ΤΗΣ ΕΠΙΤΡΟΠΗΣ της 29ης Ιουνίου 1994 για τη διοικητική διαχείριση της συνεργασίας στην επιστημονική εξέταση θεμάτων που αφορούν τα τρόφιμα (94/458/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 93/5/ΕΟΚ του Συμβουλίου της 25ης Φεβρουαρίου 1993 για τη συνδρομή και τη συνεργασία των κρατών μελών με την Επιτροπή σχετικά με την επιστημονική εξέταση θεμάτων που αφορούν τα τρόφιμα (1), και ιδίως το άρθρο 3, Εκτιμώντας: ότι το πρώτο εδάφιο του άρθρου 3 παράγραφος 2 της οδηγίας 93/5/ΕΟΚ προβλέπει τη θέσπιση κανόνων για τη διοικητική διαχείριση της συνεργασίας- ότι οι εν λόγω κανόνες προορίζονται να ικανοποιήσουν ποικίλες ανάγκες- ότι πρέπει να καταρτιστούν λεπτομερέστεροι κανόνες για τις διαδικασίες που συνδέονται με τα διάφορα στάδια της συνεργασίας- ότι πρέπει επίσης να ρυθμιστεί λεπτομερώς η συνεργασία μεταξύ των οργανισμών και των αρχών που έχουν ορισθεί από τα κράτη μέλη- ότι επιβάλλεται να εξασφαλιστεί μεγαλύτερη διαφάνεια όσον αφορά τις συστάσεις που διατυπώνονται από την επιστημονική επιτροπή τροφίμων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα απόφαση θεσπίζονται κανόνες για τη διοικητική διαχείριση της συνεργασίας μεταξύ των κρατών μελών και της Επιτροπής στην επιστημονική εξέταση θεμάτων που αφορούν τα τρόφιμα σύμφωνα με την οδηγία 93/5/ΕΟΚ. Άρθρο 2 1. Η Επιτροπή, σε συνεργασία με τις αρχές ή τους οργανισμούς που έχουν ορισθεί από τα κράτη μέλη σύμφωνα με το πρώτο εδάφιο του άρθρου 2 της οδηγίας 93/5/ΕΟΚ, καταρτίζει τουλάχιστον ανά εξάμηνο σχέδιο απόφασης για τον καθορισμό και την ενημέρωση του καταλόγου καθηκόντων και των σχετικών προτεραιοτήτων, κατά την έννοια της δεύτερης περίπτωσης του άρθρου 3 παράγραφος 2 της οδηγίας 93/5/ΕΟΚ. 2. Στο σχέδιο γίνεται διάκριση μεταξύ των θεμάτων που εμπίπτουν στο πεδίο εφαρμογής του άρθρου 1 παράγραφος 2α της οδηγίας 93/5/ΕΟΚ και εκείνων που εμπίπτουν στο πεδίο εφαρμογής του άρθρου 1 παράγραφος 2β. Άρθρο 3 1. Μετά τον ορισμό της αρχής ή του οργανισμού, κατά την έννοια του άρθρου 2 της οδηγίας 93/5/ΕΟΚ, κάθε κράτος μέλος γνωστοποιεί την επωνυμία μιας και μόνης αρχής ή οργανισμού καθώς και το όνομα και τη διεύθυνση του αρμοδίου για τις επαφές με την Επιτροπή και τα υπόλοιπα κράτη μέλη. 2. Το κράτος μέλος γνωστοποιεί αμέσως στην Επιτροπή οποιαδήποτε μεταβολή των στοιχείων που αναφέρονται στην παράγραφο 1. Άρθρο 4 Όταν μια ορισθείσα εθνική αρχή ή οργανισμός προτείνει τη συμμετοχή του στην εκτέλεση συγκεκριμένων εργασιών, παρέχει κατάλογο των ιδρυμάτων που δύνανται να συμμετάσχουν στη συνεργασία, συνοδευόμενο από: - την επωνυμία και τη διεύθυνσή τους καθώς και το όνομα του υπεύθυνου για την εκτέλεση των εργασιών, - πληροφορίες για τους πόρους των εν λόγω ιδρυμάτων και την εξειδίκευσή τους στον εκάστοτε τομέα. Άρθρο 5 1. Η Επιτροπή εξασφαλίζει την κοινοποίηση, το συντομότερο δυνατόν, των γνωμοδοτήσεων της Επιστημονικής Επιτροπής Τροφίμων, μαζί με περίληψη της αιτιολόγησής τους, σε όλα τα ενδιαφερόμενα μέρη συμπεριλαμβανομένων των αρχών και οργανισμών που έχουν ορισθεί. 2. Σε περίπτωση κατά την οποία ένα φυσικό ή νομικό πρόσωπο είτε μετέχον ίδρυμα είτε ορισθείσα αρχή ή οργανισμός είτε η Επιτροπή υποδεικνύει ότι οι πληροφορίες ή τα έγγραφα, που πρόκειται να ανταλλαγούν στο πλαίσιο της επιστημονικής συνεργασίας, είναι εμπιστευτικά, η Επιτροπή εξασφαλίζει τη σαφή επισήμανση των σχετικών πληροφοριών ή εγγράφων. Όλοι όσοι λαμβάνουν εμπιστευτικά πληροφοριακά στοιχεία ή έγγραφα οφείλουν να τηρούν εχεμύθεια. Μετά από αίτημα ορισθείσας αρχής ή φορέα, η Επιτροπή επανεξετάζει τον εμπιστευτικό χαρακτήρα των πληροφοριών ή εγγράφων, αφού προηγουμένως συμβουλευτεί τα μέρη που τα έχουν συντάξει. Άρθρο 6 Η απόφαση για τον κατάλογο καθηκόντων και τις σχετικές προτεραιότητες, κατά την έννοια της δεύτερης περίπτωσης του άρθρου 3 παράγραφος 2 της οδηγίας 93/5/ΕΟΚ, περιλαμβάνει ακριβή στοιχεία σχετικά κυρίως με τα ακόλουθα σημεία: - το αντικείμενο των προς εκτέλεση εργασιών, - τη φύση και την έκταση των εργασιών, - τον χρόνο που απαιτείται για την περάτωση των εργασιών. Άρθρο 7 1. Η Επιτροπή, σε συνδυασμό με τις αρχές ή τους οργανισμούς που έχουν ορισθεί από τα κράτη μέλη σύμφωνα με το πρώτο εδάφιο του άρθρου 2 της οδηγίας 93/5/ΕΟΚ, καταρτίζει τουλάχιστον ανά εξάμηνο σχέδιο απόφασης για την κατανομή των καθηκόντων μεταξύ των αρχών και οργανισμών που έχουν ορισθεί. Μετά τη λήψη της απόφασης, κάθε ορισθείσα αρχή ή οργανισμός γνωστοποιεί στην Επιτροπή την επωνυμία του ιδρύματος ή των ιδρυμάτων, τα οποία αναλαμβάνουν την εκτέλεση των συγκεκριμένων εργασιών, και ενημερώνει αμέσως την Επιτροπή για οποιαδήποτε μεταβολή. 2. Είναι δυνατόν να καθοριστούν κατάλληλες ρυθμίσεις, που θα επιτρέπουν στην Επιτροπή να έχει απευθείας επαφές με τα ιδρύματα επί τεχνικών θεμάτων, υπό τους όρους που έχουν ενδεχομένως θέσει οι ορισθείσες αρχές ή οργανισμοί. 3. Σε περίπτωση κατά την οποία τα ίδια καθήκοντα ανατίθενται στις ορισθείσες αρχές ή οργανισμούς δύο ή περισσοτέρων κρατών μελών, είναι δυνατόν να καθοριστούν κατάλληλες ρυθμίσεις, οι οποίες θα επιτρέπουν την απευθείας επαφή επί των τεχνικών θεμάτων μεταξύ των ιδρυμάτων που έχουν επιφορτισθεί με την εκτέλεση των σχετικών εργασιών, υπό τους όρους που έχουν ενδεχομένως θέσει οι ορισθείσες αρχές ή οργανισμοί. Άρθρο 8 1. Οι ορισθείσες αρχές ή οργανισμοί διαβιβάζουν στην Επιτροπή, τουλάχιστον ανά εξάμηνο, έκθεση προόδου σχετικά με την εκπλήρωση των καθηκόντων που τους έχουν ανατεθεί. Η Επιτροπή κοινοποιεί την έκθεση αυτή στις υπόλοιπες ορισθείσες αρχές ή οργανισμούς. 2. Η Επιτροπή επανεξετάζει κατά περιόδους τα καθήκοντα αυτά, ζητώντας τη γνώμη και των αρχών ή οργανισμών που έχουν ορισθεί. Εφόσον κρίνεται απαραίτητο, τα καθήκοντα αυτά αναθεωρούνται ή ανατίθενται σε άλλες ορισθείσες αρχές ή οργανισμούς. Άρθρο 9 1. Η Επιτροπή συνεργάζεται στενά με τις ορισθείσες αρχές ή οργανισμούς σε όλα τα ζητήματα που αφορούν την εφαρμογή της οδηγίας 93/5/ΕΟΚ. 2. Η Επιτροπή διευκολύνει την επικοινωνία και την ανταλλαγή πληροφοριών στοιχείων μεταξύ της επιστημονικής επιτροπής τροφίμων και των αρχών ή φορέων που έχουν ορισθεί σχετικά με τα θέματα που εμπίπτουν στο πεδίο εφαρμογής της οδηγίας 93/5/ΕΟΚ. 3. Η Επιτροπή δύναται επίσης να προβαίνει σε οποιεσδήποτε περαιτέρω διαβουλεύσεις κρίνει ότι απαιτούνται και ενημερώνει σχετικά τις αρχές ή τους φορείς που έχουν ορισθεί. Άρθρο 10 Η παρούσα απόφαση απευθύνεται στα κράτη μέλη. Βρυξέλλες, 29 Ιουνίου 1994.

[Source: multi_eurlex | Tokens: 5764]